O‘zbek sambochilari jahon birinchiligi sovrindorlari bo‘ldi

Gretsiyaning Saloniki shahrida sambo bo‘yicha o‘smirlar, yoshlar va qizlar o‘rtasida o‘tkazilgan jahon birinchiligida dunyoning o‘ttizdan ziyod mamlakatidan besh yuz nafarga yaqin yosh sportchi g‘oliblik uchun kuch sinashdi. Bu haqda O‘zA xabar bermoqda.

 Foto © sport04.ru
Yoshlar o‘rtasida 62 kilogramm vazn toifasida gilamga chiqqan Davlatjon Hamroyev musobaqa davomida ruminiyalik Chiprian Bratila, belaruslik Pavel Gladkix, ozarbayjonlik Farid Mikoilovni mag‘lubiyatga uchratib, kumush medalni qo‘lga kiritdi.
48 kilogramm vazn toifasidagi bahslarda Jahongir Rahimov ham finalgacha o‘tgan bellashuvlarda zafar quchib, shohsupaning ikkinchi pog‘onasiga ko‘tarildi.
O‘smirlar o‘rtasidagi musobaqada o‘z vazn toifasida uchinchi o‘rinni egallagan Tohir Asrorov, qizlar o‘rtasida Malikabonu Mirzayeva hamda Nilufar Rahmonova jahon birinchiligining bronza medalini qo‘lga kiritdi.